Solymos, László, poslanec NR SR (2010-10-19):
Vážený pán predsedajúci, vážené pani poslankyne, vážení páni poslanci, vážený pán minister, prerokovaný návrh novelizácie tzv. jazykového zákona nezostáva nič dlžný svojej pätnásťročnej histórii. Už samotný fakt, že vznikol za Mečiarovej éry hovorí za veľa. Pravdou je, že ani jedna z následných vlád a koalícií nič neubrala z pôvodného ducha tohto zákona, chrániť niečo na úkor niečoho. V tomto prípade, žiaľ, štátny jazyk voči jazyku svojej vlastnej menšiny. Nie voči neželaným vplyvom napr. anglicko-americkej kultúry, ale hlavne proti maďarskej menšine. Úplnou čerešničkou na torte bola novela v uplynulom roku. Historizujúca vlajková loď predchádzajúcej vládnej koalície vytvorená a načasovaná tak, aby sa dala využiť ako posilňujúci faktor vo volebnej kampani. Táto novela totiž vôbec nezvýšila ochranu štátneho jazyka. Urobila to, čo mala. Zasiala strach. Strach zavládol preto, lebo zákon zasahuje aj do oblastí, do ktorých by nemal. Zavládol preto, lebo zákon svojimi nejasnými formuláciami dával možnosť akéhokoľvek výkladu. A tak sme sa napr. dožili, že amatérske divadlo v okrese Nitra, ktoré by ináč ani muche neuškodilo, nieto ešte štátotvornému národu, sa stalo terčom šikanovania. Ale keď môj kolega, poslanec Ondrej Dostál vyložil informačnú tabuľu v cudzom jazyku pred rezort, kde je aj sekcia ochrany štátneho jazyka, musel podať oznámenie sám na seba, aby si to niekto vôbec všimol. Táto úprava bola nezmyselná, čo dokazujú aj posledné udalosti v nemenovanom týždenníku tiež v okrese Nitra. Nepamätám sa totiž, že by slovutní páni poslanci z terajšej opozície alebo ostrozrakí strážcovia zákona na príslušnom ministerstve čo i len raz zvýšili hlas pri rôznych čisto inojazyčných napr. anglických či nemeckých kampaniach veľkých medzinárodných spoločností. Pravdou je, vážené dámy a vážení páni, že tento zákon ani pri súčasnej novelizácii naďalej nič nechráni. Tento zákon proste je a podľa toho, či ide o demokratický alebo menej demokratický prístup k nemu, sa s ním nakladá. Teší ma aspoň fakt, že táto aktuálna novela sa priraďuje k tým demokratickejším. Za demokratický považujem ten prístup, ktorý neokliešťuje niečo alebo niekoho, ale rozširuje rámec realizácie na jednotlivca alebo skupiny. Vážené kolegyne poslankyne, kolegovia poslanci, napriek tomu, že naďalej tvrdíme, že tento zákon je zlý, sme realisti. Som rád, že predmetnou novelou sa podarilo aspoň jedno, odstrániť strach. Som totiž toho názoru, že zákonodarný zbor nemá šíriť strach. Zákonodarný zbor má predkladať a upravovať normy pre fungovanie spoločnosti, ktoré namiesto nevraživosti a strachu zabezpečí pokojné a úplne normálne spolunažívanie národov a národností na území tohto štátu tak, aby sa tu všetci cítili ako doma. Dobre, bezpečne a primerane svojim očakávaniam. Predkladanou novelou nie sme nadšení aj preto, lebo sa podarilo dosiahnuť len kompromis v tej podobe, ako ho máte v parlamentnej tlači. Počas rokovaní sme sa pýtali sami seba, aká miera kompromisu je ešte prípustná? Nakoniec sme sa dohodli, lebo úlohou politikov je hľadať dohodu. Preto nás sem voliči poslali, a preto nás platia. Naším cieľom bolo odstrániť také ustanovenia, ktoré šírili strach. Toto, vážené dámy a vážení páni, je maximum, čo sa podarilo v koalícii dosiahnuť dnes. Toto je realita. Naše svedomie, náš cit pre spravodlivosť nás ale núti k tomu, aby sme ešte raz apelovali na vás, vážené kolegyne a kolegovia. Skutočne potrebujeme sankcionovať v tomto zákone? Nestačí nám sebavedomá dôvera v zdravý rozum a slušnosť ľudí? Dovolíme si preto predložiť v druhom čítaní pozmeňujúci návrh reflektujúci na túto výzvu. Poslanci za MOST – HÍD preto budú hlasovať za postúpenie tohto návrhu do druhého čítania. Ďakujem pekne. (Potlesk.)